Kristin Y. Pettersen

Kristin Ytterstad Pettersen (født 28. januar 1969 i Fana) er en norsk forsker og professor ved Institutt for teknisk kybernetikk, NTNU. Hennes forskning handler blant annet om bevegelsesstyring av mekaniske systemer, med særlig fokus på styring av autonome skip, autonome undervannsfarkoster (AUV) og slangeroboter.

Karriere 
Pettersen var ferdig utdannet sivilingeniør i teknisk kybernetikk ved Norges tekniske høgskole (NTH) i 1991. Etter at NTH ble integrert i NTNU i 1996, fikk Pettersen graden dr.ing. i teknisk kybernetikk fra NTNU i 1996 med avhandlingen Exponential stabilization of underactuated vehicles. Hun har vært professor ved Institutt for teknisk kybernetikk siden 2002 og var instituttleder der i perioden 2011–2013. Siden 2014 har hun også vært professor II ved Forsvarets forskningsinstitutt (FFI). Fra 2013 til 2023 var hun nøkkelforsker ved et av NTNUs senter for fremragende forskning, nærmere bestemt senteret Autonomous marine operations and systems (NTNU AMOS). Hun er også en av grunnleggerne av bedriften Eelume AS.

I 2017 ble hun – som første norske kvinne – utnevnt til IEEE Fellow, og som første nordmann ble hun i 2020 tildelt den internasjonale Bode-prisen.

Pettersen ble i 2021 tildelt ERC Advanced Grant for sitt prosjekt «CRÈME – Control of light vehicle-manipulator systems».

Publikasjoner

Hedersbevisninger (utvalg) 
 2021: NTNUs pris for forskning og kunstnerisk aktivitet
 2020: Årets DigIT-kvinne (prisen deles ut av trondheims-initiativet NxtMedia, ODA-nettverket i Midt-Norge og NTNU)
 2019: Bode-prisen – utdeles av The Institute of Electrical and Electronics Engineers (IEEE)
 2019: IEEE Distinguished Lecturer

Referanser

Eksterne lenker 
  Kristin Y. Pettersen i NTNU



Professorer ved NTNU
Personer tilknyttet Forsvarets forskningsinstitutt
Norske professorer i teknologiske fag
Norske forskere
Medlemmer av Norges Tekniske Vitenskapsakademi
ERC-stipend